  Туспуктэм: Григорий Фомин Наталия Сильвестрова Дунне вылын 7 сюрслэсь трос кылъёс. Куд-ог кылъёсын миллионлэсь трос адями вераське, нош кудӥз ке бырись кылъёс пӧлы пыре ни. Озьы ке но, котькудӥз соос пӧлысь кинлэн ке анай кылыз луэ. Анай кыл асьме улонамы бадӟым инты басьтэ. Соин ми вераськомы, малпаськомы. Со кылын анаймы изён азямы гуръёс кырӟалляз. Анай кыл пыр адями котыр дуннеез тодэ. 21-тӥ тулыспалэ быдэс дуннеын Анай кыллэсь нуналзэ пусъё. Солы тупатыса, ивортодэтъя «Удмуртия» агентство пӧртэм кылъёс сярысь тунсыко по паймымон фактъёс люказ. Туспуктэм: rawpixel.com на Freepik Англи кыл дунне вылын тужгес но вӧлмемез луэ. Соин 1 миллиард 350 миллион котыр адями вераське, 330 миллионэзлы со анай кыл луэ. Англи кыл дышетыны одӥгез капчи кыл лыдъяське. Озьы ке но сюро сыӵе учыръёс, кудъёсыз паймыто яке малпаськыто. Англи кылын туж аспӧртэмлыко кыл вань - queue, «черод» шуэмез возьматэ. Одӥг кунсьӧрмурт но уз быгаты шонер лыдӟыны, кабзэ тодытэк. Со француз кылысь вуэмын, лыдӟон манерез но французысь асэстэмын. Сое веран понна вить буква пӧлысь нырысетӥзэ гинэ лыдӟоно. Озьыен, со «кью» шуыса лыдзӥське. Школаын ми ӟуч кыллэсь куинь родзэ дышетӥськомы: мужской, женской но средней. Но ваньзы уг тодо, ньылетӥез но вань шуыса – огъя. Огъя родэ «умница», «коллега», «неряха» выллем кылъёс пыро. Озьы ик кылосбурчиос огъя род пӧлы ӧнер нимъёсты пырто: эмчи, доктор, профессор, кивалтӥсь но мукет. Со кылъёсын пиосмуртэз но, кышномуртэз вераны луэ. Нош финн кылын, удмурт кылын кадь ик, «пиосмурт» но «кышномурт» кыллъёссы вань, но соосты возьматӥсь нимвоштосъёссылэн (местоимение) родзы ӧвӧл. Соосты веран понна финнъёс hän нимвоштосэз куто. Арбериосты но явлениосты нимась англи кылъёсты кутонтэм вылысь финнъёс выль кылъёс малпаны ярато. Кылсярысь, телефон puhelin шуыса нимаське (puhel – «вераськыны»), компьютер – tietokone («ивортодэт машина»). Грек тӥледлы сообщение гожтӥз, нош пумаз «;» пуктӥз ке, эн пайме, солэн мае ке юамез гинэ потэ. Угось грек кылын юан пуссы дышем «?» пусэн уг возьматӥськы. Со интые соос люконпусэн пумпус (точкаен запятой) пукто. Нош асьмелы дышем «;» интые «˙» пусэз куто. Суахили кылын куинь буёллэн гинэ аслаз нимыз вань: nyeusi – сьӧд, nyeupe – тӧдьы но nyekundu – горд. Кылем буёлъёсты арбериосын но явлениосын ӵошатыса верало. Кылсярысь, вож – rangi ya kijani, яке «куар буёл», пурысь – rangi ya kijivu, яке «пень буёл», пеймыт-горд – rangi ya damu ya wazee, яке «пересьёслэн вирзы кадь буёл». Нош мадьяр (венгер) кылын горд буёлэз одӥг дыре кык кыл возьматэ: piros но vörös. Куд-ог учыре соосты ог-огенызы воштыны луэ, нош мукет дыръя – уг. Кылсярысь, винаез возьматон понна котьку vörös кыл кутӥське, нош вир яке роза кылъёсын ӵош кыкез но кутӥськыны быгатэ. Арбериосты лыдъяны яратӥськоды ке, япон кылэз дышетыны ӵектӥськомы. Отын ог 20 лыдъян сӧзнэтэз. Япон кылын адямиосты, книгаосты, электрон арбериосты, кузь арбериосты, тылобурдоосты, пичи но бадӟым пӧйшуръёсты но нимаз кроликъёсты лыдъян понна лыднимъёслэн пӧртэм видъёссы кутӥсько. Озьы ик япон кылын куинь пӧртэм гожъяськон сӧзнэт кутӥське: кандзи, хирагана но катакана. Хирагана – япон кылъёсты гожтон понна кылъёз азбука, катакана – асэстэм кылъёсты гожтон понна азбука, кандзи – китай гожъяськон, яке иероглифъёс. Корей калык но иероглифъёсын гожъяське шуыса малпаськоды ке – тӥ янгыш. Зэмзэ ке, корей гожъяськонын «хангыль» нимаськись алфавит кутӥське. Со 1443-тӥ арын кылдытэмын вал. Туала корей алфавитын 40 букваез. Букваос латиницаын яке кириллицаын кадь одӥг чуре уг гожтӥсько, соос блокъёсы огазеясько, соин ик кылъёс туж аспӧртэмлыко адӟисько. Туспуктэм: Майя Бывальцева Озьы ик корей кылын лыдпусъёслэн кык сӧзнэтсы висъяське: ас корей но китай. Ас корей лыдъян сӧзнэтэз 99-озь лыдъяку, часэз, аслэсьтыд яке егитгес муртлэсь арессэ, арбериослэсь лыдзэс вераку куто. Китай лыдъян сӧзнэтээн минутэз но секундэз, бадӟымгес муртлэсь арессэ, арез, толэзь нуналъёсты, килограммез, иськемез, 100-лэсь трос арбериослэсь лыдзэс верало. Кхмер кылын (автосазиатской кылъёс пӧлы пыре) 74 буква. Со тужгес но кузь алфавит лыдъяське. Нош тужгес но вакчиез алфавит ротокас кылын (папуас кылъёс пӧлы пыре), отын букваез 11 гинэ. Гомера шормуӵын улӥсь калыклэн анай кылыз шултэм луэ. Сильбо гомеро кыл (испан кыллэн огезлэн вераськетэзлэн формаез) ЮНЕСКО-лэн устной но нематериальной лулчеберет кылёсэз пӧлы пыртэмын. Тунсыко, шуланэз шормуӵысь пӧйшуръёс но валало. Кык яке тросгес кыллэсь кылдэм кылъёс — немец кыллэн аспӧртлэмлыкез. Соин ик тросэзлэн арбериослэн но явлениослэн нимъёссы образной луо. Кылсярысь, чиньыё-пӧлыё пӧзь (перчатка) (handschuh) немецъёс понна ки вылэ дисям ката: hand («ки») но schuh («ката»). Нош kummerspeck кылэн зол сюлмаськонэн йырин трос сиськемен люкам мултэс секталаез нимало: kummer («куректон») но speck («кӧй»). Румын кылын гласнойёслэсь быдэс веранкыл (фраза) кылдытыны луэ. Кылсярысь, Oaia aia e a ei, eu i-o iau («Та ыж солэн луэ, мон сое басьтӥсько»). Словак калык нош вераськоназ гласнойёсты туж шырыт кутэ. Пумисько согласнойёслэсь гинэ пӧрмем кылъёс: smrť («кулон»), štvrť («ёрос»), stĺp («юбо») или prst («чиньы»). Сыӵе аспӧртэмлык чех кылын но пумиське. Эстон кылын вань кылъёс, кудъёсаз ньыль гласной куараос ӵош сылыны быгато. Кылсярысь, jäääär («йӧ дур»), puuõõnsus («пу гырк») или töö-öö («ужан уй»). Но со тужгес секытэз ӧвӧл. Туристъёслы портал ивортэмъя, кунсьӧрмурт эстон кылын могатэк вераськиз ке но, эстонъёс сое котьку тодмалозы. Малы ке шуоно секыт õ куараез асьсэос эстонъёс гинэ шонер вераны быгато. Туспуктэм: Наталия Сильвестрова Удмурт кыллы матын луись коми кылын трос кылӥтэтъёс (суффиксъёс), кудъёсыз нимаз кылъёс бордысь кылдэмын. Озьы iн («инты») кыллэсь интыез возьматӥсь кылӥтэт пӧрмиз: сёянiн – «сиськонни», шырсянін – «йырӵышконни». «-пи» кылӥтэт, удмуртын кадь ик, пи луэмез возьматэ: понпи – «кучапи». Вань кылъёс зарни кадь чебересь но дуноесь. Котькуд калык понна кыл вераськон амал гинэ ӧвӧл, со – улон. Кыл быре ке, соин валче калык, солэн лулчеберетэз быре. Сыӵе бадӟым ыштонлэсь утӥськон понна анай кылэз гажано но утёно, вӧлмытыны тыршоно. Удмурт кылбурчи Даниил Яшин анай кыл сярысь тазьы гожтӥз вал: «Аслэсьтыд кылдэ яратытэк, мукетсэ уд дышы гажаны». Ватсалом, 2018-тӥ арын 27-тӥ шуркынмонэ нырысьсэ Удмурт кыллэсь нуналзэ пусйизы. Нош 2020-тӥ арын сое «Удмурт Элькунысь праздник нуналъёс но тодэ ваён дыръёс сярысь» катэн юнматӥзы. Тегъёс: Мерлык Лулчеберет удмурткыл Удмуртия  